               ЕВРОПЕЙСКА КОМИСИЯ
            Брюксел, 14.7.2021
            COM(2021) 571 final
            2021/0202(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Решение (ЕС) 2015/1814 по отношение на количеството квоти, които се прехвърлят в резерва за стабилност на пазара на схемата за търговия с емисии на парникови газове в Съюза до 2030 г.
            {SWD(2021) 552 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Със съобщението относно Европейския зелен пакт
                  1
                беше стартирана нова стратегия за растеж на ЕС, която има за цел превръщането на ЕС в справедливо и благоденстващо общество с модерна, ресурсно ефективна и конкурентоспособна икономика. Тази стратегия потвърждава отново амбицията на Комисията да увеличи своите цели в областта на климата и да превърне Европа в първия неутрален по отношение на климата континент до 2050 г. Тя също така има за цел да защити здравето и благосъстоянието на гражданите от свързани с околната среда рискове и въздействия. Необходимостта и стойността на Европейския зелен пакт нараснаха предвид тежките последици от пандемията от COVID-19 за здравето, условията на живот и труд и благосъстоянието на гражданите на Съюза.

               Борбата с изменението на климата е неотложно предизвикателство. В съответствие с научните констатации на специалния доклад на Междуправителствения комитет по изменение на климата (IPCC), около 2050 г. трябва да бъдат постигнати нулеви нетни емисии на CO2 в световен мащаб, а неутралност по отношение на всички останали парникови газове — възможно най-скоро по-късно през този век. Това неотложно предизвикателство изисква ЕС да засили действията си и да демонстрира водеща роля в световен план, като постигне неутралност по отношение на климата до 2050 г. Тази цел е определена в съобщението „Чиста планета за всички – Европейска стратегическа дългосрочна визия за просперираща, модерна, конкурентоспособна и неутрална по отношение на климата икономика“
                  2
               .

               Въз основа на стратегията за Европейския зелен пакт и всеобхватна оценка, съобщението на Комисията от септември 2020 г. „Засилване на амбициите на Европа в областта на климата за 2030 г.“
                  3
                („План във връзка с целта в областта на климата за 2030 г.“) предлага да се повиши амбицията на ЕС и да се представи всеобхватен план за увеличаване по отговорен начин на обвързващата цел на Европейския съюз за 2030 г. за най-малко 55 % нетно намаление на емисиите. Повишаването на амбицията за 2030 г. сега ще помогне да се даде сигурност на създателите на политики и инвеститорите, така че взетите през следващите години решения да не съдържат нива на емисиите, които са несъвместими с целта на ЕС за постигане на неутралност по отношение на климата до 2050 г. Целта за 2030 г. е съгласувана с целта на Парижкото споразумение покачването на температурите в световен мащаб да се задържи значително под 2 °C и да се полагат усилия то да се ограничи до 1,5 °C.

               Европейският съвет одобри новата обвързваща цел на ЕС за 2030 г. на заседанието си през декември 2020 г.
                  4
                Той също така призова Комисията „да направи оценка на начините, по които всички икономически сектори могат да допринесат оптимално за постигането на целта за 2030 г., и да представи необходимите предложения, придружени от задълбочен анализ на икономическото, екологичното и социалното въздействие на равнище държави членки, като се вземат предвид националните планове в областта на енергетиката и климата и се направи преглед на съществуващите възможности за гъвкавост“.

               За тази цел Европейският законодателен акт за климата
                  5
               , договорен със съзаконодателите, ще направи целта на ЕС за неутралност по отношение на климата правно обвързваща и ще повиши амбицията за 2030 г., като определи целта за нетно намаление на емисиите на най-малко 55 % до 2030 г. в сравнение с 1990 г.

               За да се следва пътят, предложен в Европейския законодателен акт за климата, и да се постигне това по-високо равнище на амбиция за 2030 г., Комисията направи преглед на действащото законодателство в областта на климата и енергетиката, с което се очаква намаление на емисиите на парникови газове само с 40 % до 2030 г. и 60 % до 2050 г. Настоящият пакет „Подготвени за цел 55“, обявен в Плана във връзка с целта в областта на климата до 2030 г., е най-всеобхватният градивен елемент в усилията за изпълнение на амбициозната нова цел в областта на климата до 2030 г., и всички икономически сектори и политики ще трябва да дадат своя принос.

               Като част от този пакет Комисията трябва да увеличи приноса към околната среда на системата за търговия с емисии на ЕС (СТЕ на ЕС) чрез изменение на Директива 2003/87/ЕО на Европейския парламент и на Съвета
                  6
                (Директивата за СТЕ на ЕС) по начин, съпоставим с общата цел. Освен това са необходими безпрецедентни краткосрочни инвестиции, за да се преодолее отрицателното въздействие на кризата, породена от COVID-19 върху работните места, приходите и предприятията, включително в секторите, обхванати от системата на ЕС за търговия с емисии (СТЕ на ЕС).

               За преодоляване на структурния дисбаланс между предлагането и търсенето на квоти за емисии на пазара и подобряване на устойчивостта на СТЕ на ЕС при големи сътресения, с Решение (ЕС) 2015/1814 на Европейския парламент и на Съвета
                  7
                (Решението за РСП) през 2018 г. беше създаден резерв за стабилност на пазара (РСП). РСП функционира от 2019 г.

               Резервът функционира чрез прилагане на корекции по отношение на годишните тръжни количества. С цел да се запази максимална степен на предвидимост, с Решение (ЕС) 2015/1814 (Решението за РСП) бяха установени ясни правила за прехвърлянето на квоти в резерва и за освобождаването им от него.

               Тези правила бяха изменени с Директива (ЕС) 2018/410 на Европейския парламент и на Съвета
                  8
               . С Директива (ЕС) 2018/410 до 2023 г. се удвои процентът на прехвърляне (процентът от общия брой на квотите в обращение (ОБКО), поставен в резерва) — от 12 % на 24 %, а минималното количество, което може да бъде поставено в резерва — от 100 на 200 милиона квоти.

               Следва да се отбележи, че минималното количество квоти, което може да бъде поставено в резерва, определя непряко минималния ОБКО, необходим за задействане на прехвърлянето на квоти в резерва (т.е. горния праг на резерва). ОБКО трябва да бъде най-малко 833 милиона, така че 12 % от това количество да предполагат прехвърлянето на най-малко 100 милиона квоти в резерва. Това минимално количество беше удвоено наред с удвояването на процента на прехвърляне, така че горният праг на резерва се запази непроменен (24 % от 833 е 200).

               Промените в СТЕ на ЕС с цел повишаване на амбициите за 2030 г., както и въздействието на външни фактори като COVID-19 или национални мерки като постепенното прекратяване на употребата на въглища, означават, че основните правила на РСП трябва да останат насочени към преодоляването на дисбалансите между търсенето и предлагането през цялото десетилетие. Освен това член 3 от Решението за РСП възлага на Комисията задачата да направи преглед на функционирането на РСП в срок от три години от началото на неговото функциониране въз основа на анализ на правилното функциониране на европейския пазар на въглеродни емисии. Прегледът трябва да обърне особено внимание на ключовите цифрови параметри на РСП и правилото за прекратяване на валидността
                  9
               , както и да разгледа въздействието на резерва върху растежа, заетостта, промишлената конкурентоспособност на Съюза и риска от изместване на въглеродни емисии.

               Анализът, направен в оценката на въздействието в контекста на прегледа показва, че РСП следва да бъде адаптиран към новите политически и пазарни условия и сътресения. Той също така установи, че РСП следва да включва предлагането и търсенето от въздухоплаването. Друга констатация на анализа е че прехвърлянето в резерва е податливо на ефект на прага, което следва да бъде коригирано
                  10
               .

               Прегледът на тези елементи следва да се вземе предвид заедно с последиците за стабилността на пазара от увеличаването на амбицията на СТЕ на ЕС. В резултат на това той се извършва като част от предложението за директива на Европейския парламент и на Съвета за изменение на Директивата за СТЕ на ЕС и Решението за РСП с цел укрепване на СТЕ на ЕС
                  11
               .

               Съгласно член 1, параграф 5 от Решението за РСП процентът на прехвърляне се връща на 12 % след 2023 г. Ако параметрите на РСП не бъдат своевременно коригирани по подходящ начин, съществува риск това да доведе до потенциално вредно увеличение на излишъка. Поради това запазването на настоящите параметри на РСП, установени съгласно Директива (ЕС) 2018/410 (процент на прехвърляне 24 % и минимално количество, прехвърляно в резерва, в размер на 200 милиона квоти), следва да бъде прието отделно от общия преглед на СТЕ на ЕС като част от пакета „Подготвени за цел 55“, за да се осигури предвидимост на пазара.

               В резултат Решението за РСП следва да бъде изменено, за да се въведе тази съществена корекция  с цел поддържане на добре функционираща и амбициозна СТЕ на ЕС.

               •
                     Съгласуваност с действащите разпоредби

               РСП е инструмент за стабилност на пазара, установен чрез СТЕ на ЕС. Като такъв, неговата съгласуваност с други политики на Съюза се гарантира главно чрез съгласуваността на СТЕ на ЕС с други политики. Тъй като настоящото предложение включва само промени в характеристиките на дизайна на РСП, то не засяга пряко други политики на Съюза.

               Съгласуваността с други политики на Съюза се осигурява чрез обвързаност на оценката на въздействието за прегледа на СТЕ на ЕС и РСП с останалата част от пакета „Подготвени за цел 55“ в областта на климата и енергетиката: по-специално оценките на въздействието, свързани с РРУ; Регламента относно земеползването, промените в земеползването и горското стопанство; стандартите за емисиите на CO2 от леки и лекотоварни автомобили; Директивата за енергията от възобновяеми източници (RED II); Директивата за енергийната ефективност (ДЕЕ); както и, на по-късен етап — Директивата относно енергийните характеристики на сградите. Резервът за стабилност на пазара отразява промените в търсенето вследствие на тези допълващи се политики.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание за настоящото предложение е член 192 от ДФЕС. В съответствие с член 191 и член 192, параграф 1 от ДФЕС Европейският съюз допринася за постигането, наред с другото, на следните цели: опазване, защита и подобряване на качеството на околната среда; насърчаване на международно равнище на мерки за справяне с регионални или световни проблеми на околната среда, и по-специално борбата с изменението на климата.

               •Субсидиарност (при неизключителна компетентност)

               Основанието за действие от страна на ЕС произтича от факта, че СТЕ на ЕС функционира като система на равнището на Съюза по напълно хармонизиран начин. Директивата за СТЕ на ЕС е съществуващ инструмент на политиката на ЕС, въведен през 2003 г.

               Изменението на климата е трансграничен проблем и действия както на международно равнище, така и на равнище ЕС могат ефективно да допълват и засилват действията на местно, регионално и национално равнище. Повишаването на целта на ЕС за намаляване на емисиите на парникови газове до 2030 г. ще окаже въздействие върху много сектори в икономиката и поради това координираните действия на равнището на ЕС са абсолютно необходими и имат много по-голям шанс да доведат до нужната трансформация, като послужат за мощен двигател за икономически ефективни промени и сближаване във възходяща посока.

               Следователно целите на директивата за СТЕ на ЕС не могат да бъдат постигнати в достатъчна степен чрез самостоятелни действия на държавите членки, а поради мащаба и ефектите на директивата могат по-добре да бъдат постигнати на равнището на ЕС. По аналогия, тъй като РСП е инструмент за стабилност на пазара, установен чрез СТЕ на ЕС, целта му също не може да бъде постигната в достатъчна степен чрез едностранни действия на държавите членки. Той е съществуващ инструмент на политиката на ЕС, приет през 2015 г. В съответствие с принципа на субсидиарност, посочен в член 5 от ДФЕС, целите на предложението за изменение на този инструмент могат да бъдат постигнати единствено чрез предложение на Комисията на равнището на ЕС.

               •Пропорционалност

               Както е посочено в раздел 7 от оценката на въздействието, предложението е в съответствие с принципа на пропорционалност, тъй като то не надхвърля необходимите мерки за реализиране на целта на ЕС за 2030 г. за намаление на емисиите на парникови газове по разходоефективен начин, като в същото време бъде осигурено нормално функциониране на вътрешния пазар.

               •Избор на инструмент

                  Решението е подходящият инструмент за изменение на Решението за създаване на РСП.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               Не беше направена последваща оценка или проверка за пригодност във връзка с тези предложения поради ранния етап на прилагане на съществуващото законодателство и следователно ограничената наличност на данни.

               •Консултации със заинтересованите страни

                  Общата консултация относно преразглеждането на СТЕ на ЕС събра становища на заинтересованите страни относно прегледа на РСП.

               Най-напред Комисията прикани страните да дадат обратна връзка за първоначална оценка на въздействието, като очерта първоначалните съображения и вариантите на политиката на прегледа. Първоначалната оценка на въздействието беше отворена за обратна връзка от 29 октомври 2020 г. до 26 ноември 2020 г. и получи около 250 отговора
                  12
               . След това Комисията организира онлайн обществена консултация с въпросник. Тя беше отворена в продължение на 12 седмици — от 13 ноември 2020 г. до 5 февруари 2021 г., и получи почти 500 отговора
                  13
               . Комисията също така възложи на изпълнителя Vivid Economics да организира два експертни семинара
                  14
                относно прегледа на РСП.

               РСП се ползва с широка подкрепа сред заинтересованите страни, но няма консенсус относно необходимите промени в неговите параметри, особено що се отнася до праговете и процента на прехвърляне. Гражданското общество изрази относително по-голяма подкрепа за засилване на параметрите на РСП в сравнение с частния сектор. Предложението процентът на прехвърляне да се запази на равнище от 24 %, а минималното количество за прехвърляне в резерва – на 200 милиона квоти след 2023 г. и до края на фаза IV на системата на ЕС за търговия с емисии през 2030 г. представлява разумен компромис, като същевременно отразява факта, че РСП с настоящите му параметри е функционирал добре в миналото.

               •Събиране и използване на експертни становища

               Настоящото предложение се основава на данните, събрани в контекста на оценката на въздействието
                  15
               , придружаваща Плана във връзка с целта в областта на климата за 2030 г. То се опира на актуализиран референтен сценарий на ЕС
                  16
               , който включва въздействията на COVID-19 и актуализирани сценарии на политиката въз основа на разработените за Плана във връзка с целта в областта на климата за 2030 г.

               Освен това Комисията се опира на нарастващия обем рецензирани емпирични изследвания относно СТЕ на ЕС и използва няколко договора за подпомагане. В рамките на договорите за подпомагане Vivid Economics проведе проучване в подкрепа на Комисията при прегледа на РСП
                  17
               . В контекста на проучването бяха организирани два експертни семинара с участието на анализатори, пазарни експерти и заинтересовани страни. Резултатите от проучването са в полза на запазването на сегашния процент на прехвърляне след 2023 г.

               •Оценка на въздействието

               Предложението е придружено от оценка на въздействието, която се основава на констатациите от всеобхватната оценка на въздействието на Плана във връзка с целта в областта на климата за 2030 г.
                  18
                То се основава на сценарии за интегрирано моделиране, отразяващи взаимодействието между различните инструменти на политиката по отношение на икономическите оператори, за да гарантира взаимно допълване, съгласуваност и ефективност при постигането на амбициите в областта на климата за 2030 и 2050 г. Обобщението и положителното становище на Комитета за регулаторен контрол ще бъдат публично достъпни. Що се отнася до това предложение, оценката на въздействието показа, че за да се осигури доброто функциониране на СТЕ на ЕС, следва да не се допуска процентът на прехвърляне да се върне на 12 % след 2023 г., а да се запази на равнище от 24 % до осъществяването на пълния преглед.

               •Пригодност и опростяване на законодателството

               Настоящото предложение няма да създаде пряка административна тежест за предприятията, тъй като се изпълнява от Комисията.

               В съответствие с ангажимента на Европейската комисия за по-добро законотворчество, предложението бе подготвено по приобщаващ начин, в условия на пълна прозрачност и в постоянен диалог със заинтересованите страни, с проследяване на идващите отвън реакции и отчитане на външните оценки, за да се осигури балансираност на предложението (вж. също раздела за събирането и използването на експертен опит).

               •Основни права

               Предложението е съобразено с основните права и съблюдава принципите, признати в частност от Хартата на основните права на Европейския съюз
                  19
               . По-специално, с него се допринася за постигането на целта за високо равнище на опазване на околната среда в съответствие с принципа на устойчиво развитие, както тази цел е формулирана в член 37 от Хартата на основните права на Европейския съюз
                  20
               .

               4.ОТРАЖЕНИЕ ВЪРХУ БЮДЖЕТА

               СТЕ на ЕС генерира значителни приходи за бюджетите на държавите членки. Повечето приходи от търговете се начисляват на държавите членки. Главно поради тази обвързаност предложението е от значение за националните бюджети и администрации. Ако процентът на прехвърляне в РСП се запази на сегашното си равнище, това ще намали тръжните количества на държавите членки. Очаква се обаче това да бъде компенсирано от въздействието върху цената на намаления излишък от квоти на пазара поради повишената амбиция на СТЕ на ЕС и от предложеното разширяване на обхвата на Директивата за СТЕ на ЕС, така че да обхване морския транспорт, пътния транспорт и сградите. Корекциите на бюджетната рамка на ЕС ще бъдат представени от Комисията като част от предстоящия пакет за собствените ресурси, който включва предложение за изменение на многогодишната финансова рамка.

               ИТ разработките и изборът на обществени поръчки ще се извършват съгласно съобщението относно насоките за финансирането на информационните технологии и киберсигурността от 10 септември 2020 г.
                  21

               5.ДРУГИ ЕЛЕМЕНТИ

               •Планове за изпълнение и мерки за мониторинг, оценка и докладване

               Комисията ще продължи да наблюдава и оценява функционирането на СТЕ на ЕС, включително РСП, в годишния си доклад за пазара на въглеродни емисии, както е предвидено в член 10, параграф 5 от Директивата за СТЕ на ЕС. Инициативата надгражда процеса, основан на интегрирани национални планове в областта на енергетиката и климата и на стабилна рамка за прозрачност за емисиите на парникови газове и друга информация за климата, която се съдържа в Регламент (ЕС) 2018/1999 на Европейския парламент и на Съвета
                  22
               . Наред с другото, Комисията ще използва информацията, представена и докладвана от държавите членки съгласно Регламента относно управлението, като основа за своята редовна оценка на напредъка. Това включва информация относно емисиите на парникови газове, политиките и мерките, прогнозите и адаптирането. Комисията също така ще използва тази информация за прегледите на изпълнението в областта на околната среда и наблюдението на програмите за действие за околната среда.

               Освен това оценката на напредъка по прилагането на Директивата за СТЕ на ЕС е уредена в член 21 от Директивата за СТЕ на ЕС, с който се изисква държавите членки да представят на Комисията годишен доклад, като обръщат особено внимание на въпроси като разпределянето на квоти за емисии, функционирането на регистъра, прилагането на мониторинга и докладването, проверката и акредитацията и въпросите, свързани със съответствието.

               Също така, член 3 от Решението за РСП изисква от Комисията да прави редовен преглед на РСП след този първи преглед.

               •Подробно разяснение на отделните разпоредби на предложението

                  Съгласно настоящия вариант на Решението за РСП процентът на прехвърляне от 24 % и минималното количество за прехвърляне в резерва от 200 милиона квоти остават в сила до края на 2023 г. Считано от 2024 г. процентът на прехвърляне ще стане 12 %. Оценката на въздействието показа, че процент на прехвърляне от 12 % няма да е достатъчен, за да гарантира, че ще продължи изпълнението на целите на РСП по отношение на намаляването на излишъка и осигуряването на устойчивост на пазара. Целта на настоящото предложение е да се гарантира, че актуалните параметри на РСП (процент на прехвърляне от 24 % и минимално количество за прехвърляне в резерва от 200 милиона квоти) се запазват след 2023 г. и до края на фаза IV на СТЕ на ЕС на 31 декември 2030 г., за да се осигури предвидимост на пазара. Процентът на прехвърляне в РСП ще се върне на 12 % след 2030 г.

               2021/0202 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за изменение на Решение (ЕС) 2015/1814 по отношение на количеството квоти, които се прехвърлят в резерва за стабилност на пазара на схемата за търговия с емисии на парникови газове в Съюза до 2030 г.

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 192, параграф 1 от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет
                  23
               ,

               като взеха предвид становището на Комитета на регионите
                  24
               ,

               в съответствие с обикновената законодателна процедура,

               като имат предвид, че:

               (1)През ноември 2016 г. влезе в сила Парижкото споразумение, прието през декември 2015 г. в Париж съгласно Рамковата конвенция на ООН по изменение на климата (РКООНИК) („Парижкото споразумение“)
                  25
               . Страните по Парижкото споразумение се договориха за задържане на увеличението на средната температура в световен мащаб да е значително по-малко от 2 °C над равнищата от прединдустриалния период и продължаването на усилията за ограничаване на увеличението на температурата до 1,5 °C над равнищата от прединдустриалния период.

               (2)Преодоляването на предизвикателствата, свързани с климата и околната среда, и постигането на целите на Парижкото споразумение са в основата на съобщението относно Европейския зелен пакт, прието от Комисията на 11 декември 2019 г.
                  26

               (3)Европейският зелен пакт съчетава всеобхватен набор от взаимно подсилващи се мерки и инициативи, насочени към постигане на неутралност по отношение на климата в ЕС до 2050 г., и очертава нова стратегия за растеж, която има за цел превръщането на Съюза в справедливо и процъфтяващо общество с модерна, ресурсно ефективна и конкурентоспособна икономика, в която икономическият растеж не зависи от използването на ресурсите. Той също така има за цел опазването, съхранението и увеличаването на природния капитал на Съюза, както и защитата на здравето и благосъстоянието на гражданите от свързани с околната среда рискове и въздействия. Същевременно този преход засяга по различен начин жените и мъжете и оказва особено въздействие върху някои групи в неравностойно положение, например възрастните хора, лицата с увреждания и хората с малцинствен расов или етнически произход. Следователно трябва да се гарантира, че преходът е справедлив и приобщаващ и никой не бива изоставен.

               (4)Необходимостта и стойността на Европейския зелен пакт станаха по-осезаеми предвид тежките последици от пандемията от COVID-19 за здравето, условията на живот и труд и благосъстоянието на гражданите на Съюза, които показаха, че нашето общество и нашата икономика трябва да повишат устойчивостта си на външни сътресения и да действат на ранен етап за предотвратяването или смекчаването им. Европейските граждани продължават да застъпват категоричното становище, че това се отнася с особена сила до изменението на климата
                  27
               .

               (5)Съюзът се ангажира до 2030 г. да намали нетните емисии на парникови газове от цялата икономика на Съюза с най-малко 55 % спрямо равнищата от 1990 г. в актуализирания национално определен принос, представен на секретариата на РКООНИК на 17 декември 2020 г.
                  28

               (6)С Регламент (ЕС) 2021/1119 на Европейския парламент и на Съвета
                  29
                Съюзът заложи в законодателството целта за неутралност по отношение на климата в цялата икономика до 2050 г. С този регламент също така се установява обвързващ вътрешен ангажимент за Съюза за намаляване до 2030 г. на нетните емисии на парникови газове (след приспадане на поглъщанията) от най-малко 55 % спрямо нивата от 1990 г.

               (7)Всички сектори на икономиката трябва да дадат своя принос за постигането на тези намаления. Поради това амбицията на системата на ЕС за търговия с емисии (СТЕ на ЕС), създадена с Директива 2003/87/ЕО на Европейския парламент и на Съвета
                  30
               , следва да бъде коригирана, за да съответства на ангажимента за намаляване на нетните емисии на парникови газове в цялата икономика до 2030 г.

               (8)За да се преодолее структурният дисбаланс между търсенето и предлагането на квоти на пазара, с Решение (ЕС) 2015/1814 на Европейския парламент и на Съвета
                  31
                през 2018 г. беше създаден резерв за стабилност на пазара („резервът“), който функционира от 2019 г.

               (9)Резервът функционира чрез прилагане на корекции по отношение на годишния обем на търгуваните квоти. С цел да се запази максимална степен на предвидимост, с Решение (ЕС) 2015/1814 бяха установени ясни правила за прехвърлянето на квоти в резерва и за освобождаването им от него.

               (10)Когато броят на квотите в обращение е над установения горен праг, определено количество квоти, отговарящо на определен процент от квотите над прага се приспада от количествата квоти, които излизат на търг, и се прехвърля в резерва. Междувременно съответният брой квоти се освобождава от резерва за държавите членки и се добавя към количествата квоти, които излизат на търг, ако общият брой на квотите в обращение падне под определения долен праг.

               (11)С Директива (ЕС) 2018/410 на Европейския парламент и на Съвета
                  32
                беше изменено Решение (ЕС) 2015/1814, като процентът, който се използва за определяне на броя на квотите, прехвърляни в резерва всяка година, беше удвоен от 12 % на 24 % до 31 декември 2023 г.

               (12)Съгласно Решение (ЕС) 2015/1814 в срок от три години след като започне да функционира резервът, Комисията трябва да извърши първия си преглед въз основа на анализ на правилното функциониране на европейския пазар на въглеродни емисии и, ако е нужно, да внесе предложение до Европейския парламент и Съвета.

               (13)Прегледът обърна специално внимание на процентната стойност за определянето на броя на квотите, които да бъдат прехвърлени в резерва, както и на числената стойност на прага за общия брой на квотите в обращение и броя на квотите, които се освобождават от резерва.

               (14)Анализът, извършен в контекста на прегледа на резерва, и очакваните промени от значение за пазара на въглеродни емисии показват, че определените 12 % от общия брой квоти в обращение, които трябва да се прехвърлят в резерва всяка година след 2023 г., не са достатъчни да предотвратят значително увеличение на излишъка от квоти в СТЕ на ЕС. Ето защо след 2023 г. следва да продължи да се прилага равнището от 24 %, а минималният брой квоти, които трябва да се прехвърлят в резерва, следва да остане 200 милиона.

               (15)Ако процентът на общия брой квоти в обращение, които ще бъдат прехвърляни в резерва всяка година, се върне на 12 % след 2023 г., потенциално вреден излишък от квоти в СТЕ на ЕС може да наруши стабилността на пазара. Освен това равнището от 24 % след 2023 г. следва да бъде определено отделно от общия преглед на Директива 2003/87/ЕО и Решение (ЕС) 2015/1814, за да се укрепи системата на ЕС за търговия с емисии в съответствие с повишената амбиция на Съюза в областта на климата за 2030 г. за гарантиране на предвидимост на пазара.

               (16)Решение (ЕС) 2015/1814 следва да бъде съответно изменено,

               ПРИЕХА НАСТОЯЩОТО РЕШЕНИЕ:

               Член 1

               Изменения на Решение (ЕС) 2015/1814

               В член 1, параграф 5, първа алинея от Решение (ЕС) 2015/1814 последното изречение се заменя със следното:

               „Чрез дерогация от първото и второто изречение, до 31 декември 2030 г. посочените във въпросните изречения проценти и брой квоти в размер на 100 милиона се удвояват.“

               Член 2

               Влизане в сила

               Настоящото решение влиза в сила на двадесетия ден след деня на публикуването му в Официален вестник на Европейския съюз.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        СОМ(2019) 640 final.

                     (2)

                        COM/2018/773 final.

                     (3)

                        C(2020) 562 final.

                     (4)

                        Заключения на Европейския съвет от 10—11 декември, 2020 EUCO 22/20 CO EUR 17 CONCL 8.

                     (5)

                        Регламент (ЕС) 2021/1119 на Европейския парламент и на Съвета от 30 юни 2021 г. за създаване на рамката за постигане на неутралност по отношение на климата и за изменение на Регламент (ЕО) № 401/2009 и (ЕС) 2018/1999 (Европейски закон за климата) (ОВ L 243, 9.7.2021 г., стр. 1).

                     (6)

                        Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).

                     (7)

                        Решение (ЕС) 2015/1814 на Европейския парламент и на Съвета от 6 октомври 2015 г. относно създаването и функционирането на резерв за стабилност на пазара към схемата на Съюза за търговия с емисии на парникови газове и за изменение на Директива 2003/87/ЕО (ОВ L 264, 9.10.2015 г., стр. 1—5).

                     (8)

                        Директива (ЕС) 2018/410 на Европейския парламент и на Съвета от 14 март 2018 г. за изменение на Директива 2003/87/ЕО с цел засилване на разходоефективните намаления на емисии и на нисковъглеродните инвестиции, и на Решение (ЕС) 2015/1814 (ОВ L 76, 19.3.2018 г., стр. 3–27).

                     (9)

                        Правилото за прекратяване на валидността е установено в член 1, параграф 5а от Решението за РСП. В него се посочва, че от 2023 г. квотите, налични в резерва над общия брой квоти, продадени чрез търг през предходната година, престават да бъдат валидни.

                     (10)

                        Като пример за ефекта на прага, ако ОБКО е 834 милиона квоти, малко над горния праг от 833 милиона, то съгласно правилата за РСП 24 % от ОБКО се прехвърлят в РСП. Ако обаче ОБКО е малко под прага, например 832 милиона квоти, то в РСП не се прехвърля нищо.

                     (11)

                        Решение (ЕС) 2021/... на Европейския парламент и на Съвета от ... за изменение на Директива 2003/87/ЕО за установяване на система за търговия с квоти за емисии в Съюза, и Решение (ЕС) 2015/1814 относно създаването и функционирането на резерв за стабилност на пазара към схемата на Съюза за търговия с емисии на парникови газове (ОВ L […], […], стр. […]).

                     (12)

                        Резултатът е достъпен на следния уебсайт:
                  https://ec.europa.eu/info/law/better-regulation/have-your-say/initiatives/12660-Updating-the-EU-Emissions-Trading-System

                     (13)

                        Резултатът е достъпен на следния уебсайт:
                  https://ec.europa.eu/info/law/better-regulation/have-your-say/initiatives/12660-Updating-the-EU-Emissions-Trading-System/public-consultation

                     (14)

                  https://ec.europa.eu/clima/events/expert-workshop-market-stability-reserve_en
                  ,
                  https://ec.europa.eu/clima/events/2nd-expert-workshop-market-stability-reserve_en
                  .

                     (15)

                        По-специално Vivid Economics, (2021) — “Review of the EU ETS’ Market Stability Reserve” („Преглед на резерва за стабилност на пазара на СТЕ на ЕС“), доклад, изготвен за ГД „Действия по климата“.

                     (16)

                        Основани на моделиране прогнози за тенденциите в енергетиката, транспорта и емисиите на парникови газове до 2050 г., изградени на съгласуван набор от допускания в политиките на всички държави членки и на равнище ЕС, специфични характеристики на държавите членки, и разчитащи на консултациите с експерти от държавите членки.

                     (17)

                        Vivid Economics, (2021) — “Review of the EU ETS’ Market Stability Reserve” („Преглед на резерва за стабилност на пазара на СТЕ на ЕС“), доклад, изготвен за ГД „Действия по климата“.

                     (18)

                        Работен документ на службите на Комисията SWD(2020)176.

                     (19)

                        ОВ C 326, 26.10.2012 г., стр. 391.

                     (20)

                        ОВ C 326, 26.10.2012 г., стр. 391.

                     (21)

                        C(2020) 6126.

                     (22)

                        Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата, за изменение на регламенти (ЕО) № 663/2009 и (ЕО) № 715/2009 на Европейския парламент и на Съвета, директиви 94/22/ЕО, 98/70/ЕО, 2009/31/ЕО, 2009/73/ЕО, 2010/31/ЕС, 2012/27/ЕС и 2013/30/ЕС на Европейския парламент и на Съвета, директиви 2009/119/ЕО и (ЕС) 2015/652 на Съвета и за отмяна на Регламент (ЕС) № 525/2013 на Европейския парламент и на Съвета (ОВ L 328, 21.12.2018 г., стр. 1—77).

                     (23)

                        ОВ C ,  г., стр. .

                     (24)

                        ОВ C ,  г., стр. .

                     (25)

                        Парижко споразумение (ОВ L 282, 19.10.2016 г., стр. 4).

                     (26)

                        СОМ(2019) 640 final.

                     (27)

                        Специално проучване на Евробарометър № 513 от 2021 г. относно изменението на климата (
                  https://ec.europa.eu/clima/citizens/support_en
                  ).

                     (28)

                  https://www4.unfccc.int/sites/ndcstaging/PublishedDocuments/European %20Union %20First/EU_NDC_Submission_December %202020.pdf

                     (29)

                        Регламент (ЕС) 2021/1119 на Европейския парламент и на Съвета от 30 юни 2021 г. за създаване на рамката за постигане на неутралност по отношение на климата и за изменение на Регламент (ЕО) № 401/2009 и (ЕС) 2018/1999 (Европейски закон за климата) (ОВ L 243, 9.7.2021 г., стр. 1).

                     (30)

                        Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).

                     (31)

                        Решение (ЕС) 2015/1814 на Европейския парламент и на Съвета от 6 октомври 2015 г. относно създаването и функционирането на резерв за стабилност на пазара към схемата на Съюза за търговия с емисии на парникови газове и за изменение на Директива 2003/87/ЕО (ОВ L 264, 9.10.2015 г., стр. 1).

                     (32)

                        Директива (ЕС) 2018/410 на Европейския парламент и на Съвета от 14 март 2018 г. за изменение на Директива 2003/87/ЕО с цел засилване на разходоефективните намаления на емисии и на нисковъглеродните инвестиции, и на Решение (ЕС) 2015/1814 (ОВ L 76, 19.3.2018 г., стр. 3).


               ЕВРОПЕЙСКА КОМИСИЯ
            Брюксел, 16.7.2021
            COM(2021) 394 final
            2021/0217(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи(бюджетен ред PA 13 17 01 — Подготвително действие във връзка с научни изследвания в областта на отбраната)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза в рамките на Съвместния комитет на ЕИП във връзка с предвиденото приемане на решението на Съвместния комитет за изменение на Протокол 31 към Споразумението за ЕИП относно сътрудничеството в специфични области извън четирите свободи

               2.Контекст на предложението

               2.1.Споразумението за ЕИП

               Споразумението за Европейското икономическо пространство („Споразумението за ЕИП“) гарантира равни права и задължения в рамките на вътрешния пазар за гражданите и стопанските субекти в ЕИП. В него се предвижда включването на законодателство на ЕС, обхващащо четирите свободи, в тридесетте държави от ЕИП, включващи държавите — членки на ЕС, Норвегия, Исландия и Лихтенщайн. Освен това Споразумението за ЕИП обхваща сътрудничеството в други важни области, като научноизследователската и развойната дейност, образованието, социалната политика, околната среда, защитата на потребителите, туризма и културата, наричани заедно „съпътстващи и хоризонтални“ политики. Споразумението влезе в сила на 1 януари 1994 г. Европейският съюз заедно със своите държави членки е страна по Споразумението.

               2.2.Съвместен комитет на ЕИП

               Съвместният комитет на ЕИП отговаря за управлението на Споразумението за ЕИП. Той е форум за обмен на мнения, свързани с функционирането на Споразумението за ЕИП. Той приема решенията си с консенсус. В съответствие с Договора от Лисабон отговорност за координиране от страна на ЕС на въпросите, свързани с ЕИП, има Европейската служба за външна дейност.

               2.3.Предвиденият акт на Съвместния комитет на ЕИП

               Очаква се Съвместният комитет на ЕИП да приеме решението на Съвместния комитет на ЕИП („предвидения акт“) във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи.

               Целта на предвидения акт е членуващите в ЕИП държави от Европейската асоциация за свободна търговия (ЕАСТ) да могат да продължат участието си в подготвителното действие на Съюза за научни изследвания в областта на отбраната (наричано по-нататък „подготвителното действие“) през финансовата 2021 година.

               Подготвителното действие се проведе в периода 2017—2019 г., като само през този период бюджетните кредити за поети задължения можаха да бъдат вписани в бюджета на Съюза. Въпреки това правните ангажименти от предходни години в рамките на подготвителното действие все още не са уредени. Поради тази причина членуващите в ЕИП държави от ЕАСТ следва да продължат своето участие.

                  Тъй като Лихтенщайн и Исландия не заявиха интерес за участие в това подготвително действие, проектът на решение на Съвместния комитет на ЕИП се отнася само за Норвегия.

               Предвиденият акт ще бъде обвързващ за страните в съответствие с членове 103 и 104 от Споразумението за ЕИП.

               3.Позиция, която трябва да се заеме от името на Съюза

               ЕСВД и службите на Комисията представят проекта на решение на Съвместния комитет на ЕИП пред Съвета, който следва да го приеме като позиция на Съюза. ЕСВД се надява да има възможност да представи тази позиция на Съюза пред Съвместния комитет на ЕИП възможно най-скоро.

               Съдържанието и естеството на проекта на приложените решения на Съвместния комитет на ЕИП надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               Член 78 от Споразумението за ЕИП предвижда договарящите се страни да укрепват и разширяват сътрудничеството в рамките на дейностите на ЕС в сферата на научните изследвания и технологичното развитие.

                  Норвегия вече участва в подготвителното действие за научни изследвания в областта на отбраната през предходните години (2017—2019 г.), през които бяха направени бюджетни кредити за поети задължения, и ще продължи да участва до изчерпване на всички бюджетни кредити за плащания. Освен това още през 2014 г. Норвегия i) сключи споразумение за сътрудничество с Европейската агенция по отбрана и ii) свързаната Директива за възлагането на обществени поръчки в областта на отбраната и сигурността (2009/81/ЕО) беше включена в Споразумението за ЕИП.

               В съответствие с бюджетната политика на ЕС всяко участие в дейност на ЕС може да бъде осъществено само след като бъде изплатена съответната сума за финансово участие. Плащането обаче може да се извърши, след като настоящият проект на решение на Съвета бъде приет и последващата покана на ЕС за внасяне на средства, отправена от Европейската комисия, бъде представена на членуващите в ЕИП държави от ЕАСТ.

               Ето защо, за да се покрие периодът между 1 януари 2021 г. и получаването на съответното плащане, проектът на решение на Съвместния комитет следва също да се прилага с обратно действие от 1 януари 2021 г. Обратното действие не засяга правата и задълженията на съответните лица и е в съответствие с принципа на оправданите правни очаквания.

               Приложеното решение на Съвместния комитет е придружено от едностранно изявление на членуващите в ЕИП държави от ЕАСТ, в което се заявява, че с решението се разширява сътрудничеството на договарящите се страни, за да се продължи участието на членуващите в ЕИП държави от ЕАСТ в подготвителното действие на Съюза за научни изследвания в областта на отбраната. Държавите от ЕАСТ, членуващи в ЕИП, считат, че въпросите, свързани с отбраната, не попадат в обхвата на Споразумението за ЕИП и че следователно приемането на настоящото решение не разширява приложното поле на Споразумението за ЕИП, така че да включва въпроси, свързани с отбраната, отвъд участието на членуващите в ЕИП държави от ЕАСТ в това подготвително действие. Държавите от ЕАСТ, членуващи в ЕИП, също така подчертават, че Исландия и Лихтенщайн не участват в това подготвително действие и не допринасят финансово за него.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.

               Понятието актове с правно действие включва актове с правно действие по силата на нормите на международното право, които уреждат съответния орган. То включва и инструменти, които нямат задължителен характер съгласно международното право, но са годни да окажат съществено въздействие върху съдържанието на приеманата от законодателя на Съюза нормативна уредба
                  1
               .

               4.1.2.Приложение в конкретния случай

               Съвместният комитет на ЕИП е орган, създаден със споразумение, а именно Споразумението за ЕИП. Актът, който Съвместният комитет на ЕИП има за задача да приеме, представлява акт с правно действие. Предвиденият акт ще бъде задължителен по силата на международното право в съответствие с членове 103 и 104 от Споразумението за ЕИП.

               Предвиденият акт не допълва, нито изменя институционалната рамка на Споразумението. Поради това процесуалноправното основание за предложеното решение е член 218, параграф 9 от ДФЕС във връзка с член 1, параграф 3 от Регламент № 2894/94 на Съвета относно условията за прилагане на Споразумението за Европейското икономическо пространство.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание за решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Приложение в конкретния случай

               Предвиденият акт преследва цели и се състои от части, отнасящи се до финансирането на подготвителни действия относно научните изследвания в областта на отбраната. Материалноправното основание съответства на правното основание на настоящото подготвително действие, а именно член 58, параграф 2, буква б) от Регламент (ЕС, Евратом) 2018/1046 („Финансов регламент“)
                  2
               .

               4.3.Заключение

               Правното основание за предложеното решение следва да бъде член 58, параграф 2, буква б) от Регламент (ЕС, Евратом) 2018/1046
                  3
                във връзка с член 218, параграф 9 от ДФЕС и член 1, параграф 3 от Регламент № 2894/94 на Съвета относно условията за прилагане на Споразумението за Европейското икономическо пространство.

               5.Отражение върху бюджета

                  Норвегия следва да допринесе финансово в бюджетен ред PA 13 17 01: „Подготвително действие във връзка с научни изследвания в областта на отбраната“. Точният размер на участието следва да бъде определен, след като настоящото решение на Съвета бъде прието.

               6.Публикуване на предвидения акт

               Тъй като актът на Съвместния комитет на ЕИП ще измени Протокол 31 към Споразумението за ЕИП относно сътрудничеството в специфични области извън четирите свободи, е целесъобразно той да бъде публикуван в Официален вестник на Европейския съюз след приемането му.

               2021/0217 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи

                  (бюджетен ред PA 13 17 01 — Подготвително действие във връзка с научни изследвания в областта на отбраната)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграф 9 от него,

               като взе предвид Регламент (ЕО) 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  4
               , и по-специално член 1, параграф 3 от него,

               като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение 541/2014/ЕС и за отмяна на Регламент (ЕС, Евратом) № 966/2012
                  5
               , и по-специално член 58, параграф 2, буква б) от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  6
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени inter alia Протокол 31 към Споразумението за ЕИП.

               (3)Протокол 31 към Споразумението за ЕИП съдържа разпоредби относно сътрудничеството в специфични области извън четирите свободи.

               (4)Държавите от ЕАСТ продължават да участват в действията на Съюза, свързани с бюджетен ред PA 13 17 01 (Подготвително действие във връзка с научни изследвания в областта на отбраната), включени в общия бюджет на Европейския съюз за финансовата 2021 година.

               (5)Поради това Протокол 31 към Споразумението за ЕИП следва да бъде изменен, за да може това разширено сътрудничество да продължи и след 1 януари 2021 г.

               (6)Позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да бъде заета от името на Съюза в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (2)

                        OВ L 193, 30.7.2018 г., стр. 1.

                     (3)

                        OВ L 193, 30.7.2018 г., стр. 1.

                     (4)

                        OВ L 305, 30.11.1994 г., стр. 6—8.

                     (5)

                        OВ L 193, 30.7.2018 г., стр. 1.

                     (6)

                        ОВ L 1, 3.1.1994 г., стр. 3.

    ---documentbreak---

               ЕВРОПЕЙСКА КОМИСИЯ
            Брюксел, 16.7.2021
            COM(2021) 394 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи (бюджетен ред РА 13 17 01 — Подготвително действие във връзка с научни изследвания в областта на отбраната)

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от […] година

               за изменение на Протокол 31 към Споразумението за ЕИП относно сътрудничеството в специфични области извън четирите свободи

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Целесъобразно е да продължи сътрудничеството между договарящите се страни по Споразумението за ЕИП в действия на Съюза, финансирани от общия бюджет на Съюза, по отношение на подготвителното действие на Съюза за научни изследвания в областта на отбраната.

               (2)Целесъобразно е това сътрудничество да се продължи и след 31 декември 2020 г., независимо от това кога е прието настоящото решение и дали изпълнението на евентуалните конституционни изисквания за настоящото решение е нотифицирано след 10 юли 2021 г.

               (3)Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2021 г.,

               ПРИЕ НАСТОЯЩОТО РЕШЕНИЕ:

               Член 1

               В член 1 от Протокол 31 към Споразумението за ЕИП се добавя следният параграф:

               „14.а)Считано от 1 януари 2021 г., държавите от ЕАСТ участват в дейностите на Съюза, свързани със следния бюджетен ред, вписан в общия бюджет на Европейския съюз за финансовата 2021 година:

               -PA 13 17 01: „Подготвително действие във връзка с научни изследвания в областта на отбраната“

               б)Държавите от ЕАСТ допринасят финансово за дейностите, посочени в буква а) в съответствие с член 82, параграф 1, буква a) от Споразумението.

               в)Исландия и Лихтенщайн не участват в това подготвително действие и не допринасят финансово за дейностите, посочени в буква а).

               Член 2

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП
                  1*.

               То се прилага от 1 януари 2021 г.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  [...]

                  Секретари

                  на Съвместния комитет на ЕИП

                     [...]

               Декларация на държавите от ЕАСТ

               към Решение № [...] за изменение на Протокол 31 към Споразумението за ЕИП с цел продължаване на сътрудничеството между договарящите се страни в рамките на подготвителното действие на Съюза за научни изследвания в областта на отбраната

               [за приемане заедно с решението и за публикуване в ОВ]

               С настоящото решение се разширява сътрудничеството между договарящите се страни с цел продължаване на участието на държавите от ЕАСТ в подготвителното действие на Съюза за научни изследвания в областта на отбраната. Държавите от ЕАСТ считат, че въпросите на отбраната не попадат в обхвата на Споразумението за ЕИП и че следователно приемането на настоящото решение не разширява приложното поле на Споразумението за ЕИП, така че да включва въпроси на отбраната отвъд участието на държавите от ЕАСТ в това подготвително действие. Държавите от ЕАСТ също така подчертават, че Исландия и Лихтенщайн не участват в това подготвително действие и не допринасят финансово за него.

                     (1)
                  *
                        [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 16.7.2021
            COM(2021) 317 final
            2021/0220(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета по асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна, във връзка с удължаването на срока на валидност на приоритетите за партньорство между ЕС и Алжир, докато ЕС и Алжир приемат нови актуализирани съвместни документи

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Европейския съюз в рамките на Съвета по асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна, във връзка с планираното приемане на решение за удължаване на срока на валидност на приоритетите за партньорство между ЕС и Алжир, докато ЕС и Алжир приемат нови актуализирани съвместни документи.

               2.Контекст на предложението

               2.1.Споразумението за асоцииране

               Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна („Споразумението за асоцииране“), беше сключено на 22 април 2002 г. и влезе в сила на 1 септември 2005 г. Споразумението за асоцииране представлява правното основание за двустранните отношения между ЕС и Алжир. Целите на Споразумението са да:

               –осигури подходяща рамка за политическия диалог между страните, с което да даде възможност за развитие на близки взаимоотношения и сътрудничество във всички области, които те считат уместни за такъв диалог;

               –насърчава търговията и разширяването на хармонични икономически и социални взаимоотношения между страните и да създаде условия за постепенна либерализация на търговията със стоки, услуги и капитал;

               –подпомага човешкия обмен, по-специално в областта на административните процедури;

               –насърчава интегрирането на страните от Магреба като подпомага търговията и сътрудничеството в рамките на групата страни от Магреба и между нея и Общността и нейните държави членки;

               –подпомага икономическото, социално, културно и финансово сътрудничество.

               2.2.Съвет по асоцииране

               Със Споразумението за асоцииране се създава Съвет по асоцииране, който има правомощието да взема решения за постигане на целите на Споразумението в предвидените в него случаи. Решенията са обвързващи за страните. Съгласно процедурния си правилник Съветът по асоцииране се председателства на ротационен принцип от ЕС и от Алжир за периоди от 12 месеца. Съветът по асоцииране редовно заседава на министерско равнище веднъж годишно. По искане на една от страните и ако страните са съгласни, могат да се провеждат специални заседания на Съвета по асоцииране.

               2.3.Предвиденият акт на Съвета по асоцииране

               Съветът по асоцииране трябва да приеме решение относно удължаването на срока на валидност на приоритетите за партньорство между ЕС и Алжир за периода 2016—2020 г., докато ЕС и Алжир приемат нови актуализирани съвместни документи. В съответствие с член 10 от процедурния правилник на Съвета по асоцииране решението ще бъде прието с писмена процедура.

               3.Позиция, която трябва да се заеме от името на Съюза

               Позицията, която трябва да се заеме от Европейския съюз в рамките на Съвета по асоцииране, създаден със Споразумението за асоцииране във връзка с приемането на решение за удължаване на срока на валидност на приоритетите за партньорство между ЕС и Алжир, се основава на текста на решението, приложено към настоящото решение.

               С Решение № 1/2017 на Съвета по асоцииране от 13 март 2017 г. ЕС и Алжир постигнаха съгласие по приоритетите за партньорство, които да ръководят партньорството за периода 2016—2020 г.

               В рамките на текущия процес на подновяване на партньорството на ЕС с южните съседни държави и след приемането на многогодишната финансова рамка за периода 2021—2027 г. и на новия Инструмент за съседство, сътрудничество за развитие и международно сътрудничество (ИССРМС), за 2021 г. е планирано да се подготвят и приемат нови актуализирани съвместни документи с държавите от Южното съседство, включително Алжир. В тази рамка и за да се избегне разминаване между изтичането на срока на действие на приоритетите за партньорство между ЕС и Алжир и приемането на нови приоритети, в интерес на страните е да удължат настоящите приоритети за партньорство до приемането на нови актуализирани приоритети.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Прилагане в конкретния случай

               Съветът по асоцииране е орган, създаден със споразумение, а именно със Споразумението за асоцииране.

               Актът, който Съветът по асоцииране има за задача да приеме, представлява акт с правно действие. Предвиденият акт има правно действие, тъй като с него ще бъде удължена валидността на сегашните приоритети за партньорство, докато бъдат приети нови актуализирани съвместни документи.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Прилагане в конкретния случай

               Основната цел и съдържание на предвидения акт са свързани със сътрудничеството с трета държава в рамките на споразумение за асоцииране и европейската политика за съседство.

               Поради това материалноправното основание за предложеното решение е член 217.

               4.3.Заключение

               Правното основание за предложеното решение следва да бъде член 217 във връзка с член 218, параграф 9 от ДФЕС.

               5.Публикуване на предвидения акт

               Като се има предвид, че с акта на Съвета по асоцииране се изменя срокът на валидност на приоритетите за партньорство между ЕС и Алжир, той следва да бъде публикуван в Официален вестник на Европейския съюз, след като бъде приет.

               2021/0220 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвета по асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна, във връзка с удължаването на срока на валидност на приоритетите за партньорство между ЕС и Алжир, докато ЕС и Алжир приемат нови актуализирани съвместни документи

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз и по-специално член 217 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна, беше сключено на 22 април 2002 г. и влезе в сила на 1 септември 2005 г.
                  2

               (2)Приоритетите за партньорство между ЕС и Алжир бяха приети от Съвета по асоцииране през март 2017 г.

               (3)В рамките на размяна на писма двете страни се споразумяха да удължат срока на валидност на приоритетите за партньорство между ЕС и Алжир.

               (4)Съгласно член 94 от Евро-средиземноморското споразумение Съветът по асоцииране може да взема решения с оглед на постигането на целите на Споразумението.

               (5)Съветът по асоцииране трябва да приеме решение чрез писмена процедура, за да удължи срока на валидност на приоритетите за партньорство, докато ЕС и Алжир приемат нови актуализирани съвместни документи.

               (6)Тъй като решението ще има задължителен характер за Съюза, е целесъобразно да се определи позицията, която трябва да се заеме от името на Съюза в рамките на Съвета по асоцииране,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвета по асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна, във връзка с удължаването на срока на валидност на приоритетите за партньорство между ЕС и Алжир, докато ЕС и Алжир приемат нови актуализирани съвместни документи, се основава на проекта на решение на Съвета по асоцииране ЕС—Алжир, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, точки 61—64.

                     (2)

                        Евро-средиземноморско споразумение за асоцииране между Европейската общност и нейните държави членки, от една страна, и Народна демократична република Алжир, от друга страна; OВ L 265, 10.10.2005 г., стр. 2–228.

    ---documentbreak---

               ЕВРОПЕЙСКА КОМИСИЯ
            Брюксел, 16.7.2021
            COM(2021) 317 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета по асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна, във връзка с удължаването на срока на валидност на приоритетите за партньорство между ЕС и Алжир, докато ЕС и Алжир приемат нови актуализирани съвместни документи

               ПРИЛОЖЕНИЕ

               РЕШЕНИЕ № xx/2021 НА СЪВЕТА ПО АСОЦИИРАНЕ ЕС—АЛЖИР

               от [dd/mm/yyy] година

               за постигане на съгласие за удължаване на срока на валидност на приоритетите за партньорство между ЕС и Алжир

               СЪВЕТЪТ ПО АСОЦИИРАНЕ ЕС — АЛЖИР,

               като взе предвид Евро-средиземноморското споразумение за асоцииране между Европейската общност и нейните държави членки, от една страна, и Алжир („Евро-средиземноморското споразумение“),

               като има предвид, че:

               (1)Евро-средиземноморското споразумение за асоцииране между Европейската общност и нейните държави членки, от една страна, и Народна демократична република Алжир, от друга страна, беше сключено на 22 април 2002 г. и влезе в сила на 1 септември 2005 г.
                  1

               (2)Съгласно член 94 от Евро-средиземноморското споразумение Съветът по асоцииране има правомощието да взема подходящи решения с оглед на постигането на целите на Споразумението.

               (3)С Решение № 1/2017 на Съвета по асоцииране от 13 март 2017 г. ЕС и Алжир постигнаха съгласие по приоритетите за партньорство, които да ръководят партньорството за периода 2016—2020 г.

               (4)В рамките на размяна на писма двете страни се споразумяха относно продължаването на срока на валидност на приоритетите за партньорство между ЕС и Алжир като основен документ за консолидиране на партньорството, докато бъдат приети нови приоритети на партньорството.

               (5)В член 10 от процедурния правилник на Съвета по асоцииране се предвижда възможността между две заседания той да приема решения с писмена процедура, ако страните се споразумеят за това,

               РЕШИ:

               Член 1

               Съветът по асоцииране, като действа чрез писмена процедура, решава, че срокът на валидност на приоритетите за партньорство между ЕС и Алжир, приложени към неговото Решение № 1/2017 от 13 март 2017 г., се удължава до приемането на нови актуализирани съвместни документи от ЕС и Алжир.

               Член 2

               Настоящото решение влиза в сила в деня на приемането му.

               Съставено на xx [ден месец година] година.

                  Съвет по асоцииране

                     (1)

                        Евро-средиземноморско споразумение за асоцииране между Европейската общност и нейните държави членки, от една страна, и Народна демократична република Алжир, от друга страна; OВ L 265, 10.10.2005 г., стр. 2–228.